CELEX: 52021PC0147
Language: da
Date: 2021-03-29
Title: Forslag til RÅDETS GENNEMFØRELSESAFGØRELSE om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 29.3.2021
            COM(2021) 147 final
            2021/0073(NLE)
            Forslag til
            RÅDETS GENNEMFØRELSESAFGØRELSE 
            om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 20. oktober 2020 anmodede Malta om tilladelse til at øge tærsklen for en eksisterende foranstaltning, der fraviger momsdirektivets artikel 287, med henblik på at momsfritage afgiftspligtige personer med en årlig omsætning på højst 30 000 EUR indtil den 31. december 2024. Kommissionen anmodede om yderligere oplysninger, som den modtog ved brev registreret i Kommissionen den 9. november 2020.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 17. december 2020 de øvrige medlemsstater om Maltas anmodning. Ved brev af 18. december 2020 meddelte Kommissionen Malta, at den rådede over alle de oplysninger, der var nødvendige for at vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
               
            
            
               I henhold til momsdirektivets artikel 287 kan medlemsstater, som er tiltrådt efter den 1. januar 1978, indrømme momsfritagelse til afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse. Malta begyndte at anvende EUR den 1. januar 2008. 
            
            
               I henhold til momsdirektivets artikel 287, nr. 13), kan Malta indrømme momsfritagelse til tre kategorier af afgiftspligtige personer: afgiftspligtige personer, hvis årlige omsætning højst er lig med 37 000 EUR, såfremt den økonomiske aktivitet hovedsageligt består i levering af varer, højst 24 300 EUR, såfremt den økonomiske aktivitet hovedsageligt består i levering af ydelser med ringe merværdi (højt input), og højst 14 600 EUR i andre tilfælde, dvs. levering af ydelser med høj merværdi (lavt input).
            
            
               Malta har siden sin tiltrædelse anvendt denne bestemmelse til at hjælpe små virksomheder og anspore nye virksomheder til at opstarte en aktivitet. Den har vist sig at være en nyttig forenklingsforanstaltning, da den fjerner mange momsforpligtelser for virksomheder med en årlig omsætning under et vist beløb, hvilket er med til at reducere disse virksomheders driftsomkostninger. Samtidig har den en ubetydelig virkning for indtægterne. Den maltesiske regering ønsker fortsat at anvende foranstaltninger til at forenkle små erhvervsdrivendes forpligtelser i overensstemmelse med Den Europæiske Unions målsætninger for små virksomheder som beskrevet i Kommissionens meddelelse "Tænk småt først — En "Small Business Act" for Europa"
                  2
               .
            
            
               Med henblik herpå fik Malta ved gennemførelsesafgørelse (EU) 2018/279 af 20. februar 2018 tilladelse til at forhøje tærsklen for kategorien med den laveste omsætning, dvs. 14 600 EUR, til 20 000 EUR. Ved Rådets gennemførelsesafgørelse (EU) 2020/1662 af 3. november 2020
                  3
                fik Malta tilladelse til at forlænge anvendelsen af denne foranstaltning indtil den 31. december 2024. 
            
            
               Vedtagelsen og den efterfølgende gennemførelse af denne særlige foranstaltning
                  4
                i national ret den 1. juli 2018 har medført, at over 1 262 små virksomheder er omfattet af den forhøjede tærskel for årlig omsætning inden for en sådan relativ kategori i forenklingsordningen for SMV'er.
            
            
               
                  Ved at hæve tærsklen til 30 000 EUR for afgiftspligtige personer, hvis økonomiske aktivitet hovedsagelig består i levering af ydelser med en ringe merværdi (højt input) eller levering af ydelser med høj merværdi (lavt input), forventes det, at foranstaltningen væsentligt vil mindske den administrative byrde for virksomheder, der kan omfattes af ordningen, og især for mikrovirksomheder, idet de fritages for momsforpligtelserne under den almindelige momsordning såsom at føre momsregnskab eller indgive momsangivelser. 
               
            
            
               Den særlige foranstaltning har reduceret den administrative byrde og omkostningerne betydeligt for de mange små maltesiske virksomheder, der er angivet ovenfor. Desuden har anvendelsen af den særlige foranstaltning gjort det muligt for Malta at afsætte flere ressourcer til at bekæmpe momssvig og forbedre håndhævelsen af det nuværende momssystem.
            
            
               Fravigelsesforanstaltningen, der forenkler små erhvervsdrivendes forpligtelser, er i overensstemmelse med Den Europæiske Unions mål for små virksomheder.
            
            
               
                  Malta bør derfor gives tilladelse til at anvende fravigelsesforanstaltningen indtil den 31. december 2024. 
               
            
            
               •Sammenhæng med de gældende regler på samme område
            
            
               
                  Fravigelsesforanstaltningen er i overensstemmelse med tankegangen bag Rådets direktiv (EU) 2020/285
                     5
                   om ændring af momsdirektivets artikel 281-294 om særordningen for små virksomheder på baggrund af handlingsplanen for moms
                     6
                   og sigter mod at skabe en moderne, forenklet ordning for disse virksomheder. Den skal navnlig mindske omkostningerne til overholdelse af momsreglerne og forvridningen af konkurrencen både nationalt og på EU-plan, nedbringe de negative virkninger af tærsklen og lette virksomhedernes regeloverholdelse samt skatteforvaltningens kontrol.
               
               
                  Desuden er tærsklen på 30 000 EUR i overensstemmelse med direktiv (EU) 2020/285, idet direktivet giver medlemsstaterne mulighed for at fastsætte tærsklen for momsfritagelse til højst 85 000 EUR i årlig omsætning (eller et tilsvarende beløb i national valuta).
               
            
         
         
            
               
                  Lignende fravigelser, der indebærer momsfritagelse af afgiftspligtige personer, hvis årlige omsætning ligger under en vis tærskel som fastsat i momsdirektivets artikel 285 og 287, er blevet godkendt for andre medlemsstater. Nederlandene
                     7
                   har fået godkendt en tærskel på 25 000 EUR, Italien
                     8
                   en tærskel på 30 000 EUR, Luxembourg
                     9
                   en tærskel på 35 000 EUR, Letland
                     10
                  , Polen
                     11
                   og Estland
                     12
                   har fået godkendt en tærskel på 40 000 EUR, Kroatien
                     13
                   en tærskel på 45 000 EUR og Litauen
                     14
                   en tærskel på 55 000 EUR, Ungarn
                     15
                   en tærskel på 48 000 EUR, Slovenien
                     16
                   en tærskel på 50 000 EUR, og Rumænien
                     17
                   en tærskel på 88 500 EUR.
               
               
                  Som allerede nævnt bør fravigelser af momsdirektivets bestemmelser altid være tidsbegrænsede, således at virkningerne heraf kan bedømmes. Indføjelsen af en udløbsdato for den særlige foranstaltning til den 31. december 2024 efter Maltas anmodning er i overensstemmelse med anvendelsen fra den 1. januar 2025 af direktiv (EU) 2020/285 om enklere momsregler for små og mellemstore virksomheder. 
               
               
                  Den foreslåede foranstaltning er derfor i overensstemmelse med bestemmelserne i momsdirektivet.
               
            
            
               •Sammenhæng med Unionens politik på andre områder
            
            
               
                  Kommissionen har i sine årlige arbejdsprogrammer konsekvent understreget behovet for enklere regler for små virksomheder. I den forbindelse henviser Kommissionens arbejdsprogram for 2020
                     18
                   til "en særlig SMV-strategi, der skal gøre det lettere for små og mellemstore virksomheder at drive virksomhed, opskalere og udvide". Fravigelsesforanstaltningen er i overensstemmelse med disse mål for så vidt angår finanspolitiske regler. Den er navnlig i overensstemmelse med Kommissionens arbejdsprogram for 2017
                     19
                  , der specifikt omhandlede moms, og hvori det blev påpeget, at den administrative byrde for små virksomheder i forbindelse med overholdelse af momsreglerne er stor, og at tekniske nyskabelser udgør en ny udfordring for en effektiv momsopkrævning, og hvori behovet for at forenkle momsreglerne for mindre virksomheder blev understreget.
               
               
                  Foranstaltningen er ligeledes i overensstemmelse med strategien for det indre marked fra 2015
                     20
                  , hvori Kommissionen satte sig for at hjælpe små og mellemstore virksomheder med at vokse, bl.a. ved at mindske den administrative byrde, der forhindrer dem i at drage fuld fordel af det indre marked. Det følger også af filosofien bag Kommissionens meddelelse fra 2013 med titlen "2020-handlingsplanen for iværksætterkultur: En saltvandsindsprøjtning til iværksætterånden i Europa"
                     21
                  , hvori behovet for at forenkle skattelovgivningen for små virksomheder blev understreget.
               
               
                  Endelig er foranstaltningen i overensstemmelse med EU's politik for små og mellemstore virksomheder, jf. opstartsmeddelelsen fra 2016
                     22
                  , og meddelelsen ""Tænk småt først" — En "Small Business Act" for Europa" fra 2008
                     23
                  , hvori medlemsstaterne opfordredes til at tage hensyn til SMV'ernes særlige karakteristika ved udformningen af lovgivningen og til at forenkle de gældende regler.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 395 i momsdirektivet.
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som det bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i et rimeligt forhold til det tilstræbte mål, nemlig at forenkle momsopkrævningen for små afgiftspligtige personer og skatteforvaltningen.
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
         
         
            
               
                  Der er ikke gennemført en høring af interesserede parter. Forslaget er baseret på en anmodning fra Malta og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               
                  Formålet med forslaget til Rådets gennemførelsesafgørelse er at øge den nuværende fritagelsestærskel fra 20 000 EUR til 30 000 EUR. Denne forhøjelse af tærsklen er en forenklingsforanstaltning, som fjerner mange af momsforpligtelserne for virksomheder med en årlig omsætning på højst 30 000 EUR. Det vil derfor potentielt kunne bidrage positivt til at nedbringe den administrative byrde for en række afgiftspligtige personer og følgelig for skatteforvaltningen.
               
               
                  Ifølge data for 2019 beløber antallet af potentielle skatteydere, som vil blive berørt af denne forhøjelse, sig til 1 764 for ydelser med høj merværdi (lavt input) og til 237 for ydelser med ringe merværdi (højt input).
               
               
                  De maltesiske myndigheder har meddelt, at 34 585 erhvervsdrivende i øjeblikket benytter SMV-ordningen og fritagelsen, og at dette antal potentielt vil stige til 36 586 skatteydere ved at forhøje tærsklen.
               
               
                  Det forventes, at de potentielle brugere af SMV-ordningen, som anvender tærsklen på 30 000 EUR, vil udgøre 34 % af de samlede skatteydere i Malta.
               
               
                  På grundlag af en forenklet angivelse af omsætningen under SMV-ordningen i 2019 udgør den samlede anslåede moms, beregnet til standardsats, der betragtes som ikke-opkrævet (fordi omsætningen var under tærsklen på 20 000 EUR), omkring 11,4 mio. EUR, hvilket svarer til 1,2 % af Maltas samlede momsindtægter i 2019 (944,7 mio. EUR), jf. de forhåndenværende officielle oplysninger.
               
               
                  Ved at hæve tærsklen til 30 000 EUR for både levering af ydelser med ringe merværdi (højt input) og levering af ydelser med høj merværdi (lavt input), vil den ikke-opkrævne moms potentielt stige med omkring 3,3 mio. EUR, svarende til en stigning på ca. 0,35 %. 
               
               
                  Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed blive reduceret som følge af foranstaltningen, da de ikke skal føre momsregnskab eller indgive momsangivelser. Arbejdsbyrden reduceres også for skattemyndighederne. Dette vil have en potentiel positiv indvirkning på nedbringelsen af den administrative byrde for afgiftspligtige personer, der i øjeblikket er momsregistreret i Malta, og følgelig på skatteforvaltningen. 
               
            
            
               De budgetmæssige virkninger for så vidt angår momsindtægter for Malta vil være uvæsentlige. 
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               Forslaget har ingen virkninger for EU-budgettet, eftersom Malta vil beregne en kompensation efter artikel 6 i Rådets forordning (EØF, EURATOM) nr. 1553/89.
            
            
               2021/0073 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  24
               , særlig artikel 395, stk. 1, første afsnit, 
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, nr. 13), i direktiv 2006/112/EF kan Malta indrømme momsfritagelse til tre kategorier af afgiftspligtige personer: dem, hvis årlige omsætning højst er lig med 37 000 EUR, såfremt den økonomiske aktivitet hovedsageligt består i levering af varer, dem, hvis årlige omsætning højst er lig med 24 300 EUR, såfremt den økonomiske aktivitet hovedsageligt består i levering af ydelser med en ringe merværdi (højt input),  og dem, hvis årlige omsætning højst er lig med 14 600 EUR i andre tilfælde, dvs. levering af ydelser med høj merværdi (lavt input).
            
            
               (2)Ved Rådets gennemførelsesafgørelse (EU) 2018/279
                  25
                fik Malta tilladelse til at anvende en særlig foranstaltning, der fraviger artikel 287 i direktiv 2006/112/EF, med henblik på at momsfritage afgiftspligtige personer, hvis økonomiske aktivitet hovedsageligt består i levering af ydelser med en høj merværdi (lavt input), og hvis årlige omsætning ikke overstiger 20 000 EUR, indtil den 31. december 2024. 
            
            
               (3)Ved brev registreret i Kommissionen den 20. oktober 2020 anmodede Malta om tilladelse til at anvende en foranstaltning, der fraviger artikel 287 i direktiv 2006/112/EF, med henblik på at momsfritage afgiftspligtige personer, hvis økonomiske aktivitet hovedsageligt består i levering af ydelser med ringe merværdi (højt input) eller levering af ydelser med høj merværdi (lavt input), og hvis årlige omsætning ikke overstiger 30 000 EUR, indtil den 31. december 2024 ("fravigelsesforanstaltningen"). Kommissionen anmodede om yderligere oplysninger, som den modtog ved brev registreret i Kommissionen den 9. november 2020.
            
            
               (4)I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved brev af 17. december 2020 Maltas anmodning til de øvrige medlemsstater. Ved brev af 18. december 2020 meddelte Kommissionen Malta, at den rådede over alle de nødvendige oplysninger for at kunne vurdere anmodningen.
            
            
               (5)Eftersom den forhøjede tærskel forventes dels at mindske momsforpligtelserne og dermed den administrative byrde og compliance-omkostningerne for små virksomheder, dels at lette momsopkrævningen for skattemyndighederne, og da foranstaltningen ventes at have ubetydelig virkning på den samlede moms, som Malta opkræver i det endelige forbrugsled, bør Malta gives tilladelse til at anvende fravigelsesforanstaltningen.
            
            
               (6)Fravigelsesforanstaltningen har ingen indvirkning på Unionens egne indtægter hidrørende fra moms, idet Malta vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89
                  26
               .
            
            
               (7)Tilladelsen til at anvende fravigelsesforanstaltningen bør være tidsbegrænset. Tidsbegrænsningen bør være tilstrækkelig til, at tærsklens effektivitet og hensigtsmæssighed kan vurderes. Derudover udgår artikel 287 af direktiv 2006/112/EF i henhold til Rådets direktiv (EU) 2020/285
                  27
               , som fastsætter enklere momsregler for små virksomheder, og som træder i kraft den 1. januar 2025. Malta bør derfor gives tilladelse til at anvende fravigelsesforanstaltningen indtil den 31. december 2024.
            
            
               (8)Gennemførelsesafgørelse (EU) 2018/279 bør derfor ophæves —
            
            
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 287, nr. 13), i direktiv 2006/112/EF gives Malta tilladelse til at momsfritage afgiftspligtige personer, hvis økonomiske aktivitet hovedsageligt består i levering af ydelser med en ringe merværdi (højt input) eller levering af ydelser med en høj merværdi (lavt input), og hvis årlige omsætning ikke overstiger 30 000 EUR.
            
            
               Artikel 2
            
            
               Gennemførelsesafgørelse (EU) 2018/279 ophæves. 
            
            
               Artikel 3
            
         
         
            
               Denne afgørelse finder anvendelse indtil den 31. december 2024.
            
            
            
               Artikel 4
            
            
               Denne afgørelse er rettet til Republikken Malta.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — "Tænk småt først — En "Small Business Act" for Europa", Bruxelles, 25.6.2008, (KOM(2008) 394 endelig af 25.6.2008).
               
               
                  
                     (3)
                  
                        Rådets gennemførelsesafgørelse (EU) 2020/1662 af 3. november 2020 om ændring af gennemførelsesafgørelse (EU) 2018/279 om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 374 af 10.11.2020, s. 6).
               
               
                  
                     (4)
                  
                        Rådets gennemførelsesafgørelse (EU) 2018/279 af 20. februar 2018 om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 54 af 24.2.2018, s. 14).
               
               
                  
                     (5)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
               
               
                  
                     (6)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms — Mod et fælles europæisk momsområde — De svære valg (COM(2016) 148 final).
               
               
                  
                     (7)
                  
                        Rådets gennemførelsesafgørelse (EU) 2018/1904 af 4. december 2018 om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 310 af 6.12.2018, s. 25).
               
               
                  
                     (8)
                  
                        Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (9)
                  
                        Rådets gennemførelsesafgørelse (EU) 2019/2210 af 19. december 2019 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 332 af 23.12.2019, s. 155).
               
               
                  
                     (10)
                  
                        Rådets gennemførelsesafgørelse (EU) 2017/2408 af 18. december 2017 om at give tilladelse til Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 342 af 21.12.2017, s. 8).
               
               
                  
                     (11)
                  
                        Rådets gennemførelsesafgørelse (EU) 2018/1919 af 4. december 2018 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 311 af 7.12.2018, s. 32).
               
               
                  
                     (12)
                  
                        Rådets gennemførelsesafgørelse (EU) 2021/358 af 22. februar 2021 om ændring af gennemførelsesafgørelse (EU) 2017/563 om at give Republikken Estland tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 69 af 26.2.2021, s. 4).
               
               
                  
                     (13)
                  
                        Rådets gennemførelsesafgørelse (EU) 2017/1768 af 25. september 2017 om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 250 af 28.9.2017, s. 71).
               
               
                  
                     (14)
                  
                        Rådets gennemførelsesafgørelse (EU) 2021/86 af 22. januar 2021 om bemyndigelse af Republikken Litauen til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 30 af 28.1.2021, s. 2). 
               
               
                  
                     (15)
                  
                        Rådets gennemførelsesafgørelse (EU) 2018/1490 af 2. oktober 2018 om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 252 af 8.10.2018, s. 38).
               
               
                  
                     (16)
                  
                        Rådets gennemførelsesafgørelse (EU) 2018/1700 af 6. november 2018 om ændring af gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 285 af 13.11.2018, s. 78).
               
               
                  
                     (17)
                  
                        Rådets gennemførelsesafgørelse (EU) 2020/1260 af 4. september 2020 om ændring af gennemførelsesafgørelse (EU) 2017/1855 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 1). 
               
               
                  
                     (18)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Kommissionens arbejdsprogram 2020 — En mere ambitiøs Union (COM(2020) 37 final).
               
               
                  
                     (19)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Kommissionens arbejdsprogram 2017 — Realisering af et Europa, der beskytter, styrker og forsvarer (COM(2016) 710 final).
               
               
                  
                     (20)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Opgradering af det indre marked: flere muligheder for borgerne og virksomhederne (COM(2015) 550 final).
               
               
                  
                     (21)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — 2020-handlingsplanen for iværksætterkultur: En saltvandsindsprøjtning til iværksætterånden i Europa (COM(2012) 795 final).
               
               
                  
                     (22)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Europas kommende ledere: Opstarts- og opskaleringsinitiativet (COM(2016) 733 final).
               
               
                  
                     (23)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget, "Tænk småt først" — En "Small Business Act" for Europa (KOM(2008) 394 endelig).
               
               
                  
                     (24)
                  
                        EUT L 347 af 11.12.2006, s. 1.
               
               
                  
                     (25)
                  
                        Rådets gennemførelsesafgørelse (EU) 2018/279 af 20. februar 2018 om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 54 af 24.2.2018, s. 14).
               
               
                  
                     (26)
                  
                        Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).
               
               
                  
                     (27)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).